***17 март 2017 г.***

**Одобрен е окончателният специализиран слой „Площи, допустими за подпомагане” за Кампания 2016**

Със заповед на министърът на земеделието и храните № РД 46-141 от 01.03.2017 г. е одобрен окончателния специализиран слой „Площи, допустими за подпомагане” за Кампания 2016. Заповедта е издадена и е публикувана в Държавен вестник, брой 23 от 17 март 2017 г., в изпълнение на Наредба № 105 от 2006 г. за условията и реда за създаване, поддържане, достъп и ползване на интегрираната система за администриране и контрол (ИСАК).

В тази връзка земеделските стопани, подали възражения в периода 27 януари – 10 февруари 2017 г. срещу проекта на слой „Площи, допустими за подпомагане”, могат да се информират за резултатите от тяхното разглеждане на интернет страницата на Държавен фонд „Земеделие“, секцията за генериране на възражения.

Данните от специализирания слой са предоставени на Разплащателната агенция за зареждане в ИСАК с цел обезпечаване на приема на заявления за подпомагане по кампания за директните плащания през 2017 година, както и за извършване на задължителните кръстосани проверки на подадените през 2016 заявления за подпомагане. На тази бази предстои да се извърши окончателна оторизация и плащания на площ за миналогодишната кампания.

Разплащателната агенция, при необходимост, ще извърши корекции в направените до момента плащания по схемите и мерките за подпомагане на площ. Допълнителни субсидии ще бъдат изплатени на земеделските стопани, на които първоначално е изплатена по-малка сума, а на стопаните, при които се установи, че е изплатена по-голяма сума ще се предприемат стъпки за нейното възстановяване.